Minorii nu vor mai avea voie să fumeze în public, potrivit unui proiect de lege adoptat marți, 12 martie, de Senat. Persoanele sub 18 ani nu vor mai putea fuma nici țigările electronice și nici clasicele țigarete.
Agenții economici care vor vinde astfel de produse minorilor vor putea fi amendați cu până la 15.000 de lei, iar o altă sancțiune este închiderea unității.
Sancțiunile, însă, se vor aplica în trepte: la prima abatere, agenții economici vor fi amendați cu 5.000 de lei, iar la cea de-a doua abatere, agenții economici vor fi amendați cu 10.000 de lei + suspendarea activității până la remedierea situației.
La a treia abatere, amenda este de 15.000 de lei, cu sancțiunea complementară de închidere a unității.
Proiectul de lege are ca scop modificarea și completarea Legii nr.349/2002 pentru prevenirea şi combaterea efectelor consumului produselor din tutun, în sensul interzicerii utilizării dispozitivelor electronice, cu sau fără tutun, în spațiile publice, precum și în sensul interzicerii comercializării acestora către minori.
De asemenea, proiectul de lege introduce "reglementări corecte" pentru protejarea intereselor minorilor în România. Aceștia nu vor mai avea acces la țigări, țigări electronice sau alte dispozitive de fumat, susține senatorul PNL Cristian Țâgârlaș, potrivit antena3.ro.
"Mi se pare normal ca aceste produse dăunătoare minorilor să aibă un tratament egal, nediscriminatoriu între țigările normale și țigările electronice sau țigările care folosesc vapori încălziți", argumentează senatorul.
Textul trebuie adoptat și în Camera Deputaților, Senatul fiind prima Cameră legislativă sesizată în acest caz.